Elva har utspring fra et lite tjern i Padjelanta nasjonalpark i Sverige, sørøst for grensefjellet Austre Gaulis. Elva renner herfra mot vest gjennom en rekke små vatn og innsjøer og tar opp flere sidebekker fra begge sider. Etterhvert snur den mot sør og faller i fosser og stryk ned i den skogkledte Trolldalen. Nederst i Trolldalen møter den Ragoelva, som kommer inn fra øst. På den siste strekningen renner elva mot vest over ei flat elveslette før den munner ut nordøst i Storskogvatnet gjennom et lite elvedelta. Hele den norske delen av elva ligger innenfor Rago nasjonalpark.